परिवार में छिड़ेगी गद्दी की जंग, 10 हजार करोड़ की प्रॉपर्टी किसकी
Atiq Ahmed Ahmed Murder Case; Questions Arise About The Management Of  Atiq Ahmed  Gang. Who Will Take Over?  अतीक, अशरफ, बेटा असद, गुलाम, विजय कुमार, उस्मान चौधरी और अरबाज मारे जा चुके हैं। ऐसे में अब अतीक की इस गैंग को कौन संभालेगा? क्या ये गैंग खत्म हो गई है?
अतीक अहमद और अशरफ अहमद की पुलिस कस्टडी में हुई हत्या को 11 दिन बीत चुके हैं। अतीक की पत्नी शाइस्ता परवीन, अशरफ की बीवी जैनब फातिमा और बहन आयशा नूरी फरार हैं। अतीक का बड़ा बेटा उमर लखनऊ जेल में और छोटा अली नैनी जेल में बंद हैं। दो छोटे बेटे बाल सुधार गृह में हैं।
अब दो सवाल सबसे अहम हैं: 
1. अतीक और अशरफ की हत्या के बाद उनकी अनुमानित 10 हजार करोड़ रुपए की बेनामी संपत्ति का क्या होगा? परिवार का मुखिया कौन होगा?
2. अतीक, उसका भाई अशरफ, बेटा असद, शूटर गुलाम, विजय कुमार उर्फ उस्मान चौधरी और अरबाज मारे जा चुके हैं। ऐसे में अतीक की गैंग IS-227 कौन संभालेगा? क्या ये गैंग खत्म हो गई है?
इन सवालों के जवाब तलाशते हुए हम प्रयागराज पहुंचे। पहला सवाल था कि अतीक की संपत्ति कितनी है। ये मुश्किल सवाल है, क्योंकि एक तरफ 25 करोड़ की घोषित संपत्ति है, जो चुनाव लड़ने के दौरान 2019 में अतीक ने हलफनामे में बताई थी। वहीं दूसरी तरफ हजारों करोड़ की अघोषित और बेनामी संपत्ति भी है।
इसमें से 1500 करोड़ की संपत्ति पर बीते सालों में UP सरकार या तो बुलडोजर चला चुकी है या फिर उसे जब्त कर चुकी है। अतीक के पास ये बेनामी संपत्ति कैसे आई, इसे सुमन की कहानी से समझिए:
4 करोड़ की जमीन 5 लाख में खरीदी 
अतीक की हत्या के बाद से ही उसके जुल्म के शिकार लोग सामने आकर अपनी कहानी सुनाने लगे हैं। इनमें एक सुमन भी हैं। सुमन की 4 करोड़ रुपए की जमीन को अतीक ने डरा-धमकाकर 5 लाख में खरीद लिया था।
सुमन से मिलने के लिए हम सिविल लाइंस, प्रयागराज से ट्रांसपोर्ट नगर, धूमनगंज के ग्यासुद्दीनपुर गांव पहुंचे। तीन-चार साल पहले सुमन के पति की मौत हो चुकी है। सुमन दूसरों के घरों में बर्तन-झाड़ू करके जीवन चला रही हैं।
सुमन बताती हैं, ‘मेरे पति शंकरलाल बहुत शराब पीते थे। घरवाले उनसे परेशान थे, लेकिन जीवन ठीक से चल रहा था। पीपल गांव में मेन रोड पर हमारी 25 बिस्वा जमीन थी। उसकी कीमत करीब 4 करोड़ रुपए है। 8 साल पहले अतीक की नजर इस जमीन पर पड़ गई। अतीक के खास बिल्डर मो. मुस्लिम और एहतेशाम ने साथियों के साथ मेरे पति को शराब पिलाई और जमीन का एग्रीमेंट करवा लिया।
पति की मौत हुई, तो अतीक के आदमी हथियार लेकर मेरे घर आए। मुझे धमकाया कि तुम्हारे पति ने दो लाख लेकर जमीन हमारे नाम कर दी है। चलकर रजिस्ट्री कर दो। इसकी शिकायत हमने धूमनगंज थाने में की। पुलिस ने कुछ नहीं किया। इन लोगों ने मेरी जमीन पर प्लॉटिंग भी शुरू कर दी, लेकिन मैं पीछे नहीं हटी।’
ये एक कहानी है, लेकिन प्रयागराज और आसपास के इलाकों से लेकर नोएडा तक अतीक के खौफ की ऐसी कहानियां बिखरी पड़ी हैं। अतीक औने-पौने दामों पर गरीबों की जमीन पर कब्जा करता था और उसे गुर्गों या फिर घर-परिवार वालों के नाम करा लेता था।
कब्जे की जमीन पर बना रहा था गुर्गों के लिए कॉलोनी
प्रयागराज में करेली वो इलाका था, जहां अतीक ने न सिर्फ सबसे ज्यादा जमीन कब्जा की, बल्कि वहां अपने गुर्गों के रहने के लिए कॉलोनी भी बनवा रहा था। जेल जाने की वजह से उसके इस सपने पर ब्रेक लग गया था।
पुलिस सूत्रों के मुताबिक, अतीक और अशरफ करेली के लखनपुर गांव की 700 एकड़ से ज्यादा की जमीन पर कब्जा कर चुके थे। यहां वो अपने गुर्गों के लिए अलीना सिटी और अहमद सिटी बसा रहे थे। यहां गरीब मुस्लिमों को सस्ते मकान देने की योजना भी थी।
अतीक इस तरह की कॉलोनियों को बसाकर प्रयागराज की डेमोग्राफी बदलना चाहता था। इन जमीनों पर कुछ कंस्ट्रक्शन भी हो चुका था। 2021 में सरकार ने अतीक पर एक्शन लेना शुरू किया, तो यहां का कंस्ट्रक्शन भी ढहा दिया गया।
हम यहां पहुंचे, तो अलीना सिटी के नाम पर सिर्फ खाली जमीन मिली। न कॉलोनी का बोर्ड, न ही कोई बताने वाला। एक हिस्से में कुछ कंस्ट्रक्शन था, बाकी में सिर्फ झाड़ियां थीं। इनके अलावा प्रयागराज में कुछ ऐसी प्रॉपर्टी हैं, जिनके बारे में सभी जानते हैं कि वो अतीक की हैं, चाहे कागज पर हों या नहीं।
इन्हीं में से एक है प्रयागराज के सबसे पॉश इलाके सिविल लाइंस में महात्मा गांधी मार्ग पर सिनेमा पैलेस। इस पैलेस पर भी सरकार कार्रवाई कर चुकी है।
इससे आगे निकलकर नवाब यूसुफ रोड पर सड़क किनारे नजूल की भूमि पर भी अतीक ने कब्जा कर रखा था। इस जमीन पर ‘ईट ऑन बिरयानी’ नाम के रेस्टोरेंट का किचन बना हुआ था। ये जमीन सरकार ने सितंबर 2020 में अतीक के कब्जे से छुड़वाई थी।
हाईकोर्ट चौराहे पर भी 2020 में एक बिल्डिंग सरकार ने ध्वस्त की थी, जिसे अतीक का बताया गया था। अब इस बिल्डिंग की जगह पर लोग कूड़ा फेंकते हैं। सूत्रों के मुताबिक, सिविल लाइंस की आधी से ज्यादा बिल्डिंग्स में अतीक का पैसा लगा हुआ है।
ग्रेटर नोएडा में भी अतीक की प्रॉपर्टी, मन्नत है नाम 
ग्रेटर नोएडा के बीटा-2 थाने के तहत सेक्टर-36 में भी अतीक अहमद का मकान है। अतीक ने इसकी जानकारी 2019 लोकसभा चुनाव के एफिडेविट में भी दी थी। 90 वर्गमीटर में बना यह मकान उसे 1994 में अलॉट हुआ था। बताया जाता है कि इसी मकान में रहकर अतीक अहमद के बेटों ने ग्रेटर नोएडा के कॉलेज में पढ़ाई भी की है। यहां अतीक का भी आना-जाना था।
इसके अलावा नोएडा की कई बड़ी सोसाइटी के कंस्ट्रक्शन में भी अतीक का पैसा लगे होने की बात सामने आई है। UP पुलिस और ED इसकी जांच कर रहे हैं।
अतीक की प्रॉपर्टी का दावेदार कौन 
अतीक बीते 44 साल से राजनीति में भी था। आखिरी इलेक्शन उसने 2019 में PM मोदी के खिलाफ वाराणसी से लड़ा था। इसमें उसने अपनी चल-अचल संपत्ति 25 करोड़ 50 लाख 20 हजार 529 रुपए बताई थी।
हालांकि प्रयागराज के सीनियर जर्नलिस्ट स्नेह मधुर कहते हैं, ‘अतीक के पास हजारों करोड़ की वैध और अवैध संपत्ति है। ED और UP पुलिस के मुताबिक ये संपत्ति 10 हजार करोड़ के पार है और ये पूरे देश में फैली है। सरकार अब तक उसकी 1500 करोड़ की संपत्ति पर बुलडोजर चला चुकी है। ऐसे में एफिडेविट में दिए संपत्ति के आंकड़े को सही नहीं माना जा सकता। अब इसी संपत्ति को लेकर अलग-अलग दावेदारी शुरू होगी।’
स्नेह मधुर कहते हैं, ‘अतीक माफिया था। उसका फोकस क्विक मनी पर था। इसी के लिए उसने वायदा कारोबार शुरू किया, स्क्रैप का धंधा करता था।’
‘अतीक जेल चला गया, तो सब संभालना मुश्किल हो रहा था। जेल में सब मैनेज करने के लिए बड़ा खर्चा हो रहा था। जेल के आसपास जो इनके गुर्गे रहते हैं, उन्हें मैनेज करना होता है। इसके लिए इनका महीने का ही 15 से 20 लाख का खर्च होता है।’
‘खर्च बढ़ रहा था और मार्केट में फंसे हुए रुपए निकालना उसके लिए मुश्किल हो रहा था। उसने सबसे पहले शाइस्ता को राजनीति में उतारा, फिर असद को गैंग में लॉन्च किया। असद ने इसीलिए खुलेआम उमेश पाल की हत्या की।’
‘उमेश पाल, अतीक के लिए उतना बड़ा खतरा नहीं था। उमेश और अतीक के बीच जमीन को लेकर दुश्मनी थी। अतीक उसे मारकर मार्केट में मैसेज देना और असद को गैंग में स्थापित करना चाहता था।’
स्नेह मधुर हों या UP STF के सूत्र, दोनों का मानना है कि फिलहाल प्रॉपर्टी की पहली दावेदार अतीक की पत्नी शाइस्ता है। शाइस्ता, अशरफ की पत्नी जैनब और बहन नूरी में संपत्ति की दावेदारी को लेकर आने वाले दिनों में झगड़ा हो सकता है।
हालांकि, स्नेह मानते हैं कि ये विवाद जिस घोषित संपत्ति को लेकर होगा, उसमें से सरकार कितनी जब्त कर लेगी और कितनी बचेगी, यही सबसे बड़ा सवाल है। अतीक पर गैंगस्टर एक्ट लगा था, ऐसे में उसकी जितनी संपत्ति काली कमाई से लिंक्ड मिलेगी, उसे भी सरकार जब्त कर लेगी।
अतीक के गैंग की गद्दी का वारिस कौन…
हाल में ही पुलिस ने अतीक का गैंग चार्ट जारी किया, इसमें 34 लोगों का नाम है। पुलिस गैंग चार्ट बनाकर उसे एक नाम देती है। पुलिस के रिकॉर्ड में अतीक के गैंग का नाम IS-227 है। पूर्व IPS लाल जी शुक्ल कहते हैं, ‘इस गैंग के नंबर एक और नंबर दो की हत्या हो चुकी है। कई शूटर और गैंगस्टर भी मारे गए हैं, लेकिन इसका मतलब यह नहीं है कि अतीक का गैंग खत्म हो गया है।’
‘अतीक के जेल में रहने के दौरान भी पत्नी शाइस्ता परवीन गैंग चला रही थी। फिलहाल भले ही वो फरार है, लेकिन गैंग उसके इशारे पर ही चल रहा होगा। अतीक के दोनों बड़े बेटे उमर और अली जेल में हैं। अगर शाइस्ता गिरफ्तार हो जाती है, तब गैंग कौन चलाएगा, ये सवाल खड़ा हो जाएगा।’
‘ऐसे में भी पहला हक सबसे बड़े बेटे उमर का ही होगा। गैंग में जो नीचे होता है, वह बहुत रेयर केस में ऊपर आता है। शाइस्ता या फिर उसके बेटों को पता है कि उनका कितना रुपया कहां लगा है, इसलिए वही इस गैंग के वारिस हैं।’
लाल जी शुक्ल आगे कहते हैं, ‘अभी शाइस्ता का पूरा फोकस गिरफ्तार न होने और अपनी जान बचाए रखने पर होगा। ये परिवार काफी टाइम से गैंग चला रहा है, मामला ठंडा होते ही ये संपत्ति और बाजार में फंसा हुआ पैसा वापस निकाल ही लेंगे।’
‘हो सकता है कि अतीक की मौत के बाद कुछ समय के लिए ये सभी कमजोर हो जाएं। कुछ लोग अतीक के पैसे दबा जाएं या दगाबाजी कर दें, लेकिन प्रयागराज में अतीक के वफादार भी बहुत हैं। अतीक ने बुरे दिनों में इनकी मदद की थी, अब ये लोग उसके परिवार का सपोर्ट कर रहे हैं। अगर कोई ये मानता है कि अतीक का गैंग खत्म हो गया है तो ये गलत है।’
अतीक और उसके भाई अशरफ के रुतबे के कई किस्से हैं। दोनों जेल में रहकर भी अपनी मर्जी चलाते थे, उनके इसी रुतबे और दोनों की हत्या के आरोपियों पर ये ग्राउंड रिपोर्ट... 
1. 7 लाख की पिस्टल, घर में खाने को नहीं, कहां गए अतीक मर्डर केस के आरोपियों के परिवार
सनी सिंह, लवलेश तिवारी और अरुण मौर्य, तीन लड़के जिन्होंने 15 अप्रैल की रात अतीक अहमद और उसके भाई अशरफ को पुलिस की मौजूदगी में गोलियां मारीं। तीनों के पास 7 लाख रुपए कीमत वाली विदेशी पिस्टलें मिली थीं। मर्डर से पहले तीनों प्रयागराज के अच्छे होटल में रुके थे, लेकिन इनके परिवारों के सामने खाने के लाले हैं। लवलेश और अरुण मौर्य के घर ताला लगा है, परिवार कहां हैं, किसी को नहीं पता।
पढ़ें पूरी खबर...
2. जब अतीक ने जेलर को मारा थप्पड़, नैनी जेल में थी अदालत
प्रयागराज की नैनी जेल, देवरिया जेल और बरेली जेल में अतीक की दहशत के कई किस्से हैं। 2017 में अतीक ने नैनी जेल में सबके सामने जेलर को थप्पड़ मार दिया था। नैनी जेल को अतीक का किला कहा जाता है। यहां पोस्टेड रहे कई जेलर इस बात की तस्दीक करते हैं कि जेल में अतीक की अदालत चलती थी। उसके फैसले को कोई चैलेंज नहीं कर सकता था।
पढ़ें पूरी खबर...